Ingálvur verður verandi í flotanum til 2019 2017-07-25 19: 31 Leif Láadal "Ingálvur", sum er Airbus A 319 flogfarið, ið Atlantic Airways langtíðarleigar frá írsku fyritøkuni SMBC, verður verandi í flotanum hjá flogfelagnum. Ætlanin var annars, at flogfarið eftir summarfrítíðina skuldi latast SMBC aftur, og ístaðin skuldi Atlantic Airways leiga eitt annað flogfar frá Air Castle, ið somuleiðis heldur til í Írlandi, men hetta verður av ongum. Orsøkin er, at leigufelagið megnar ikki at gera flogfarið klárt til tíðina, upplýsir Atlantic Airways í skrivi sent miðlunum. "Ingálvur" hevur verið partur av flog-flotanum hjá Atlantic Airways síðani 2014, og verður-nú leiguavtalan er longd-væntandi í felagnum til mars 2019. Hann er av sama slagi sum "Elinborg", ið flogfelagið sjálvt eigur. Atlantic Airways eigur eisini "William", ið er nýggja A 320 flogfarið, sum kom í flotan um ársskiftið. -Fyri at tryggja trý flogfør í flotanum, hava vit valt at leingja avtaluna við SMBC í hálvt annað ár. Hetta gevur okkum samstundis tíð til at umhugsa, hvussu framtíðar flotin hjá Atlantic Airways skal síggja út, sigur Jóhanna á Bergi, stjóri í Atlantic Airways í fráboðanini.